## Pravilnik o maksimalno dopustivim koncentracijama štetnih tvari u atmosferi radnih prostorija i prostora i o biološkim graničnim vrijednostima

### NN 92/1993 (14.10.1993.), Pravilnik o maksimalno dopustivim koncentracijama štetnih tvari u atmosferi radnih prostorija i prostora i o biološkim graničnim vrijednostima

# MINISTARSTVO RADA I SOCIJALNE SKRBI

Na osnovi članka 16. stavak 1. Zakona o zaštiti na radu ("Narodne
novine", br. 19/83, 17/86, 46/92 i 26/93) ministar rada i socijalne
skrbi, donosi

## PRAVILNIK

### o maksimalno dopustivim koncentracijama štetnih tvari u atmosferi radnih prostorija i prostora i o biološkim graničnim vrijednostima

Članak 1.

Ovim pravilnikom propisuju se maksimalno dopustive koncentracije (MDK)
pojedinih štetnih tvari (plinova, para i suspendiranih tvari - aerosola)
u zraku radnih prostorija i prostora, koje prema sadašnjem stupnju saznanja
ne izazivaju oštećenje zdravlja zaposlenih i ne zahtijevaju primjenu posebnih
pravila zaštite na radu, odnosno primjenu osobnih zaštitnih sredstava.

Članak 2.

U smislu odredaba ovoga pravilnika, pod pojmom štetne tvari podrazumijevaju
se sve one tvari koje za vrijeme proizvodnje, rukovanja, transporta, skladištenja
ili korištenja ispuštaju ili stvaraju infektivne, iritirajuće, zagušljive,
toksične ili druge štetne prašine, dimove, plinove, magle, pare ili vlakna
u količinama koje mogu dovesti do oštećenja zdravlja osoba koje s njima
dolaze u dodir.

Članak 3.

Ovim pravilnikom propisuju se i biološke granične vrijednosti za 38
štetnih kemijskih tvari. Biološka granična vrijednost predstavlja upozoravajuću
razinu štetne tvari ili njenih metabolita u tkivima, tjelesnim tekućinama
ili u izdahnutom zraku, bez obzira da li je štetna tvar unesena u organizam
inhalacijom, ingestijom ili preko kože.

Članak 4.

Pod radnim prostorijama, u smislu udredaba ovoga pravilnika, smatraju
se prostorije u kojima se obavljaju proizvodni i drugi radni procesi odnosno
u kojima se kreću ili pretežni dio dnevnog radnog vremena zadržavaju osobe
na radu. Pod radnim prostorom u smislu ovoga pravilnika smatra se radni
prostor izvan radnih prostorija u kojima se obavlja rad, odnosno u kojem
se kreću ili pretežni dio dnevnog radnog vremena zadržavaju osobe na radu.
Odredbe ovoga pravilnika ne odnose se na atmosferu naselja u okolini radnih
prostorija i prostora, niti na stanovnike tih naselja.

Članak 5.

Maksimalno dopustiva koncentracija štetnih tvari je ona najviša granica
koncentracije štetnih plinova, para i aerosola pri temperaturi od 200 C
i tlaku zraka od 1013 mbara, u zraku radnih prostorija i prostora, koja
prema sadašnjim saznanjima ne dovodi do oštećenja zdravlja pri svakodnevnom
osamsatnom radu (uz normalne mikroklimatske uvjete i umjereno fizičko naprezanje),
a izražena je u ml/m3 (ppm), odnosno u mg/m3 ili u broju vlakana /cm3.
Vrijednost MDK za plinove i pare u ml/m3 (ppm) mogu se preračunati u mg/m3
i obrnuto prema formulama:

                          M
C (mg/m3) = \_\_\_\_\_\_\_ x C (ppm)
                        24,04

                     24,04
C (ppm) = \_\_\_\_\_\_\_\_ x C (mg/m3)
                        M

M = molekulska masa u g
C = koncentracija tvari

Članak 6.

Podaci o maksimalno dopustivirn koncentracijama, kratkotrajno dopustivim
koncentracijama te ostali podaci o štetnim plinovima, parama i aerosolima
otiskani su u tablici br. 1 uz ovaj pravilnik koja čini njegov sastavni
dio.

Članak 7.

Uz brojčane oznake maksimalno dopustivih koncentracija prašina u mg/m3
slovom U ili R označeno je da li se vrijednosti odnose na ukupnu ili respirabilnu
prašinu, a slovom x ako se radi o broju vlakana/cm3 radne atmosfere.

Članak 8.

Ovim pravilnikom propisuju se za određene štetne tvari i kratkotrajno
dopustive koncentracije (KDK) koje su više od MDK vrijednosti. KDK je ona
koncentracija štetnih tvari kojoj radnik može bez opasnosti od oštećenja
zdravlja biti izložen kroz kraće vrijeme. Izloženost KDK štetnih tvari
može trajati najviše 15 minuta i ne smije se ponoviti više od četiri puta
tijekom radnog vremena. Između dvije izloženosti toj koncentraciji mora
proći najmanje 60 minuta. Vrijednosti KDK se izražavaju u ml/m3 (ppm) ili
mg/m3.

Članak 9.

Karcinogeno djelovanje pojedinih tvari označeno je znakovima: CA-1-karcinogeno
djelovanje dokazano na ljudima i CA-2-karcinogeno djelovanje utvrđeno laboratorijskim
istraživanjima.

Članak 10.

Kolona "dodatna upozorenja" daje dodatne informacije o načinu
djelovanja pojedinih tvari i o dodatnoj zaštiti prilikom rada s njima te
o resorpciji putem kože. G-1 - obvezatna zaštita u trudnoći G-2 - preporučljiva
zaštita u trudnoći IR-K - iritacija kože i sluzokože RE-K - resorpcija
putem kože IN-Z - inertni zagušljivac IR-D - iritacija dišnih organa SENZ
- senzibilizacija

Članak 11.

Sve vrijednosti za MDK i KDK u tablici 1 odnose se na temperaturu 200
C i tlak zraka 1013 mbara te je potrebno sve vrijednosti koje su izmjerene
uz druge uvjete preračunati na tu temperaturu i tlak zraka.

Članak 12.

MDK i KDK vrijednosti utvrđene ovim pravilnikom primjenjuju se prilikom
ispitivanja u radnim prostorijama i prostorima u kojima postoji obveza
ispitivanja u skladu s propisima zaštite na radu.

Članak 13.

Ispitivanje koncentracije štetnih tvari u zraku radnih prostorija i
prostora mora se zasnivati na detaljnom poznavanju tehnološkog procesa
te s tim u svezi mogućnosti nastajanja pojedinih štetnih tvari.

Članak 14.

Koncentracije štetnih tvari u zraku radnih prostorija i prostora ispituju
se na uzorcima koji su uzeti u neposrednoj blizini organa za disanje radnika,
tj na visini od 1,5 m od površine na kojoj radnik stoji, odnosno na mjestima
i u vremenskim razmacima koji su karakteristični za pravilnu ocjenu trenutne
ili dnevne izloženosti radnika djelovanju određenih tvari.

Članak 15.

Biološka granična vrijednost je maksimalno dopustiva koncentracija štetne
tvari i/ili njezina metabolita, odnosno bioloških učinaka nastalih pod
djelovanjem te tvari u organizmu, koja se određuje u odgovarajućem biološkom
uzorku radnika profesionalno izloženih štetnim tvarima u svakodnevnom osmosatnom
radu, uz normalne mikroklimatske uvjete i umjereno fizičko naprezanje,
a kod koje prema sadašnjem stupnju saznanja ne dolazi do štetnih učinaka
po zdravlje.

Članak 16

Podaci o biološkim graničnim vrijednostima otiskani su u tablici 2 uz
ovaj pravilnik koja čini njegov sastavni dio.

Članak 17.

Štetne tvari su svrstane po kemijskoj srodnosti. Po jednoj tvari postoji
jedan ili više karakterističnih pokazatelja koji se mogu odrediti u biološkom
uzorku kao što su krv, plazma, urin i izdahnuti zrak.

Članak 18.

Vrijeme uzorkovanja određeno je na osnovi biološkog poluživota ispitivane
tvari i očekivanog odgovora organizma na izloženost tijekom radne smjene,
a mora se strogo poštivati.

Članak 19.

Kod analize karakterističnih pokazatelja u jednokratnim uzorcima urina
obvezno se mora u urinu odrediti i koncentracija kreatinina te rezultat
karakterističnog pokazatelja izraziti na kreatinin radi korekcije razlike
gustoće urina.

Članak 20.

Danom stupanja na snagu ovoga pravilnika prestaju važiti odredbe standarda
JUS.Z.BO.001 Maksimalno dopuštene koncentracije škodljivih gasova, para
i aerosola u atmosferi radnih prostorija i radilišta ("Narodne novine",
br. 53/91).

Članak 21.

Rok za usklađivanje stanja u radnoj okolini s odredbama ovoga pravilnika
je dvije godine od dana njegovog stupanja na snagu, odnosno iznimno pet
godina uz posebnu suglasnost nadležnog organa za poslove zaštite na radu.

Članak 22.

Ovaj pravilnik stupa na snagu osmoga dana nakon objave u "Narodnim
novinama".

Klasa: 115-02/93-01/28

Urbroj: 524-02/1-93-3

Zagreb, 7. rujna 1993.

Ministar rada i socijalne skrbi

**mr. Josip Juras, v. r.**

![](dodatni/361155.gif)
![](dodatni/361156.gif)
![](dodatni/361157.gif)
![](dodatni/361158.gif)
![](dodatni/361159.gif)
![](dodatni/361160.gif)
![](dodatni/361161.gif)
![](dodatni/361162.gif)
![](dodatni/361163.gif)
![](dodatni/361164.gif)
![](dodatni/361165.gif)
![](dodatni/361166.gif)
![](dodatni/361167.gif)
![](dodatni/361168.gif)
![](dodatni/361169.gif)
![](dodatni/361170.gif)
![](dodatni/361171.gif)
![](dodatni/361173.gif)
![](dodatni/361173.gif)
![](dodatni/361174.gif)
![](dodatni/361175.gif)
![](dodatni/361176.gif)

Pravilnik, NN 92/1993-1791
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)